作者：刘将孙
词牌/韵律：沁园春

paragraphs: 十月雪堂，将归临皋，二客从坡。
适薄暮得鱼，细鳞巨口，新霜脱叶，月步行歌。
有客无肴，有肴无酒，如此风清月白何。
归谋妇，得旧藏斗酒，重载婆娑。
登虬踞虎嵯峨。
更凭醉攀翻栖鹘窠。
曾岁月几何，江流断岸，山川非昔，夜啸扪萝。
孤鹤横江，羽衣入梦，应悟飞鸣昔我过。
开户视，但寂寥四顾，万顷烟波。